Applen iPhone-älypuhelinten Hätätila SOS -ominaisuus pelasti naisen seksuaaliselta pahoinpitelyltä Virginiassa, paikallinen WTKR-kanava kertoo. Ominaisuus ottaa automaattisesti yhteyden paikallisiin hätäpalveluihin.

Virginialaisnainen oli vähällä joutua miehen pahoinpitelemäksi ja hyväksikäyttämäksi eräänä sunnuntaiyönä paikallisella rannalla. Mies houkutteli naisen ”etsimään kadonnutta puhelintaan” rannalle, jolla tämä kävi naiseen käsiksi.

Nimettömänä pysyttelevän naisen onnistui hälyttää apua iPhonensa Hätätila SOS -ominaisuuden avulla. Ominaisuus ottaa automaattisesti yhteyden paikalliseen hätänumeroon aloittaen puhelun ja lähettäen samalla tekstiviestitse muun muassa sijaintitiedot.

Viranomaiset kykenivät sijaintitietojen avulla paikantamaan naisen ja löysivät tarkan sijainnin naisen mainitessa puolustautuessaan rannan ja veden. Kimppuun hyökännyt mies saatiin lähistöltä kiinni ja pidätettiin.

MAINOS (ARTIKKELI JATKUU ALLA)

Applen iPhone-mallien Hätätila SOS -ominaisuus aktivoidaan pitämällä virtapainiketta ja äänenvoimakkuus alas -näppäintä yhtäjaksoisesti pohjassa pitkään. iPhone 7:lla ja sitä vanhemmilla malleilla samainen toiminto aktivoidaan painamalla virtanäppäintä viisi kertaa peräjälkeen.

Applen sivuilta on saatavilla lisätietoja Hätätila SOS -ominaisuudesta. Laite avaa ensin Hätätila SOS -valikon ja ottaa pienen viiveen jälkeen automaattisesti yhteyttä paikalliseen hätänumeroon, mikäli käyttäjä ei itse valitse haluamaansa toimintoa, mutta jatkaa vaaditun näppäinkomennon suorittamista.